《道中遇雨》
宋代·高斯得

车中览书罢，举头失青山。五日无纤云，春晴固应悭。

须臾骤雨过，忽已罗青鬟。天公自知我，所遇无不安。

奈何苦相戏，晦明翻覆间。浮云虽暂收，未肯故山还。

终当买不借，践此泥涂艰。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。